Chyum Mungga Daw (1) Esaia 55: 10-11
Ya hti na gaw, Esaia Laika hta na rai nga ai.
Marang hte hkyen gaw, lamu de na htu hkrat nna, dai de bai n wa ai sha, nli gat ai wa hpe nli, makam galaw ai wa hpe sha hpa jaw lu hkra ga hpe madit let, matsun maku shaprut nna asi si shangun ai zawn, nye mungga mung dai hte maren tai na ra ai. Dai ngai hpang de kaman nhtang wa na n rai. Ngai ra ai hku shadik ya na ra ai. Ngai shangun ai amu hta, awng wa na ra ai.
Ya hti ai gaw, Karai Kasang a Mungga rai nga ai.
Chyum Mungga Daw (2) Roma 8: 18-23
Ya hti na gaw, Roma masha ni hpang de, San Pawlu shangun dat ai Laika hta na rai nga ai.
Ndai prat na tsinyam tsindam gaw. anhte kaw e shadan shapraw na ra ai hpung shingkang hte shadawn n ding nga ai, ngai myit nngai. Hpan da sai yawng myit ndaw ai hte Karai Kasang a kashu kasha ni paw pru na ra ai hpe ala nga ma ai. Hpan da sai nlang chyawm gaw, hten bya lam npu e, shagrit kau ai hkrum sai. Tinang ngu ai hku chyawm n rai, raitim, hten bya lam de sharen da hkrum ai kaw na shalawt hkam nhtawm, Karai Kasang a kashu kasha ni a pru lawt ai hpung shingkang hta shang lu na, myit mada nga nna, shagrit kau ya ai wa dai hpe hkam nga ai. Hpan da sai nlang, ya du hkra madai nna, gadau gadap rai nga ma ai hpe anhte chye ga ai.
Wenyi a chyeju nhtoi hkam la ai anhte mung, tinang a kraw lawang hta madai nga nna, hkum hkrang a htingrai htingrat ai lam, kasha yin la ai chyeju hpe ala nga ga ai.
Ya hti ai gaw, Karai Kasang a Mungga rai nga ai.
Kabu Gara Shiga Mahte 13: 1-23
Ya hti na gaw, Mahte a Laika hta na Madu a Kabu Gara Shiga rai nga ai.
Yesu nawng makau e sa dung nga ai. Masha unawng shi hpang de zuphpawng sa wa ma ai. Li langai mi hta Yesu shang dung nga ai. Shawa masha ni mahkra gaw hkinggau hta e tsap nga ma ai. Ga shadawn, law law hte shanhte hpe tsun mu ai gaw, Nli gat ai wa gaw nli gat na pru sa wa ai. Gat dat wu yang, nkau mi lam makau e hkrat nna, u ni hta sha kau mu ai. Nkau ni ga n law ai lungrawk e hkrat nna, ga n htat ai majaw, ya jang tu pru timung, jan katen jang kraw mat nna ru n jung lu ai majaw hkraw si mat ai. Nkau mi ju hpun nhpang e hkrat nna, ju hpun ni tu kaba wa ai hte lim kau mu ai. Nkau mi ga kaja hta hkrat nna, asi si wa ai. Nkau mi dang latsa, nkau mi kru si, nkau mi sumshi si mayat wa ai. Na tu ai wa gaw na la u ga, ngu mu ai.
Shaloi shi a sape ni sit wa nna, Ndai ni hpe hpa rai ga shadawn hte tsundan mu ta? ngu nna shi hpe san mu ai. Shi htan nna, Sumsing lamu a mungdan a sung htum ai lam ni hpe chye na shara, nanhte a matu hku nga malit dai; wora ni a matu chye na shara n hku ma lu ai. Kaning rai nme law, lu ai wa kadai hpe mung naw jat jaw na rai nna, shi law wa na ra ai; n lu ai wa kaw na pyi shi lu ai hpe naw shaw la na ra ai. Dai rai nna, shanhte mu lamu n mu ai hte, na lana n na la nna, n chye na ma ai majaw, ga shadawn hku ngai shanhte hpe tsun dan ma we ai. Shing rai, Esaia tsun ai myihtoi ga gaw shanhte hta dik ang wa sai. Shi gaw, Nanhte na lana n chye na la na mu ai, Yu layu e n mu na mu ai, Kaning rai nme law, ndai amyu gaw, Tinang myi hte n mu lu na hte Na hte n na lu nna, Myit hte n chye na lu mu ga she, Shanhte myit n kayin lu nna, Ngai shanhte hpe n shamai mai lu hkra Shanhte a myit mak nga nna, Shanhte a na lahpang nga ai hte, Shanhte a myi pat nga ma lu ai, nga ai. Nanhte a myi mu lu ai hte, nanhte a na, na lu nga malit dai majaw, a nga myit dai. Nanhte hpe ngai teng teng tsun made ga, nanhte mu lu ai arai ni hpe myihtoi hte ding hpring ai masha law law wa, mu mayu timung, n mu ma ai; nanhte na lu ai lam ni hpe mung, na mayu ti mung, n na lu ma ai.
Dai rai nna dai nli gat ai ga shadawn hpe madat la mu. Kadai mung, dai mungdan lam hpe na ninglen n chye la yang gaw, dai n hkru ai wa sa du nna, shi a myit hta gat ai nli hpe shaw la kau wu ai: dai gaw lam makau e gat ai nli hpe rai nga ai. Lung rawk hta gat ai nli a lam gaw, dai ga hpe na nna, shaloi jang kabu gara ai myit hte hta la wu timung, kraw hta e ru n jung ai majaw, ladaw mi sha nga nga nhtawm, dai mungga a majaw ru tsang ai hte zingri zingrat hkrum jang, shaloi e myit kataw re ai wa hpe rai nga ai. Ju hpun hta gat ai nli a lam gaw, dai ga hpe na la ti mung, ndai prat na myit tsang ai hte hkalem kau ai sut gan gaw, dai mungga hpe lim kau nna, asi n si lu ai wa hpe rai nga ai. Ga kaja hta gat ai nli a lam chyawm gaw, dai ga hpe na la nna hta la nu ai hte, gaja wa teng teng asi si nna,nkau mi dang latsa, nkau mi kru shi, nkau mi sumshi jat wa ai wa hpe, rai nga ai, ngu wu ai.
Ya hti ai gaw, Madu a Kabu Gara Shiga rai nga ai.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn